S-3261/2022

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 5. júlí 2022, á hendur Ö-kk-þgf R-kk-þgf S-kk-þgf, kt. [...], [...], fyrir:

„I. Umferðarlagabrot með því að hafa, mánudaginn 7. september 2020, ekið bifreiðinni [...] án þess að hafa öðlast ökurétt um Miklubraut að Stigahlíð í Reykjavík, þar sem lögregla stöðvaði aksturinn.

Telst háttsemi þessi varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

II. Þjófnað með því að hafa, mánudaginn 7. september 2020, farið inn á byggingarsvæði við [...], sem hvor um sig var notaður sem verkfærageymsla fyrir verkfæri í eigu félagsins A, og stolið þaðan þrettán hleðslurafhlöðum af gerðinni Hitachi, tveimur slaghömrum, tveimur klippum, rörtöng, vatnspíputöng, átta skrúfvélum af gerðinni Hitachi, tveimur skrúfvélum af gerðinni Makita, tveimur SDS höggborvélum af gerðinni Hitachi, tveimur SDS höggborvélum af gerðinni Hik oki, tveimur slípirokkum af gerðinni Makita, slípirokk af gerðinni Hitachi, tveimur höggborvélum af gerðinni Makita, fjölnotavél af gerðinni Bosch, naglabyssu af gerðinni Spitfire, tveimur hleðslutækjum af gerðinni Makita, tveimur hleðslutækjum af gerðinni Hitachi, stingsög af gerðinni Hitachi, laser af gerðinni De Walt, laser af gerðinni Spectra, SDS höggborvél af gerðinni Bosch, tveimur þrífótum, einni mælistiku og hleðslurafhlöðu af gerðinni Makita, allt að áætluðu verðmæti 600.000 kr., en lögregla fann munina við leit í bifreið ákærða [...] í kjölfar afskipta af honum vegna þeirrar háttsemi sem greint er frá í ákærukafla I.

Telst háttsemi þessi varða við 244. gr. almennra hegningarlaga nr. 19/1940.

III. Umferðarlagabrot með því að hafa, laugardaginn 26. september 2020, ekið bifreiðinni [...]án þess að hafa öðlast ökurétt um Skagfirðingabraut í Skagafirði, þar sem lögregla stöðvaði aksturinn.

Telst háttsemi þessi varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

IV. Fíkniefnalagabrot með því að hafa, laugardaginn 26. september 2020, er lögregla hafði afskipti af ákærða við akstur bifreiðarinnar [...]um Skagfirðingabraut í Skagafirði, haft í vörslum sínum 44,29 gaf kókaíni í hanskahólfi bifreiðarinnar sem ákærði kom síðar fyrir undir farþegasæti lögreglubifreiðarinnar sem notuð var við flutning hans á lögreglustöðina á Sauðarárkróki.

Telst háttsemi þessi varða við 2. gr., sbr. 5. og 6. gr. laga um ávana- og fíkniefni nr. 65/1974 og 2. gr. sbr., 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

V. Umferðarlagabrot með því að hafa, mánudaginn 7. desember 2020, ekið bifreiðinni [...] án þess að hafa öðlast ökurétt um Víkurveg við Hallsveg í Reykjavík, þar sem akstrinum lauk með umferðaróhappi með þeim afleiðingum að tjón varð á ljósastaur og bifreiðin endaði utan vegar, og ekki sinnt skyldum sínum við óhappið.

Telst háttsemi þessi varða við e-lið 1. mgr. 14. gr. og 1. mgr. 58. gr., sbr. 1. mgr. 94. gr. og 1. mgr. 95. gr. umferðarlaga nr. 77/2019.

VI. Umferðarlagabrot með því að hafa, laugardaginn 29. janúar 2021, ekið bifreiðinni [...], sem ranglega bar skráningarmerkið [...], án þess að hafa öðlast ökurétt um Varmahlíð í Hveragerði, þar sem lögregla stöðvaði aksturinn, og fyrir að hafa notað farsíma án handfrjáls búnaðar á meðan akstrinum stóð.

Telst háttsemi þessi varða við 1. mgr. 57. gr. og 1. mgr. 58. gr., sbr. 1. mgr. 94. gr. og 1. mgr. 95. gr. umferðarlaga nr. 77/2019.

VII. Umferðarlagabrot með því að hafa, sunnudaginn 21. febrúar 2021, ekið bifreiðinni [...] sviptur ökurétti um Sogaveg í Reykjavík, þar sem lögregla stöðvaði aksturinn við Háagerði.

Telst háttsemi þessi varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

VIII. Umferðarlagabrot með því að hafa, miðvikudaginn 7. júlí 2021, ekið bifreiðinni [...] sviptur ökurétti um Vesturlands við Munaðarnes í Borgarbyggð, þar sem lögregla stöðvaði aksturinn.

Telst háttsemi þessi varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu á réttinum til að öðlast ökuskírteini samkvæmt 4. mgr. 58. gr. umferðarlaga nr. 77/2019.“

Verjandi ákærða krefst vægustu refsingar sem lög leyfa og hæfilegra málsvarnarlauna sér til handa.

Í þinghaldi 12. apríl 2023 féll ákæruvaldið frá IV. og V. kafla ákæru. Ákærði hefur játað skýlaust þá háttsemi sem honum er gefin að sök í öðrum köflum ákærunnar. Farið ermeð mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Með skýlausri játningu ákærða og öðrum gögnum málsins er sannað að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 11. apríl 2023, var ákærði með Héraðsdómi Suðurlands [...] 2017 fundinn sekur um þjófnað en ákvörðun refsingar frestað skilorðsbundið í tvö ár. Ákærði var dæmdur í 30 daga fangelsi, skilorðsbundið til tveggja ára, með Héraðsdómi Suðurlands [...] 2019 fyrir þjófnað, tollalagabrot og umferðarlagabrot, þar á meðal akstur án þess að hafa öðlast ökurétt. Þá var ákærði fundinn sekur um þjófnað með dómi Héraðsdóms Suðurlands frá [...] 2019 en um hegningarauka var að ræða við fyrri dóm og ákærða ekki gerð sérstök refsing. Ákærði var næst dæmdur til sektargreiðslu með Héraðsdómi Suðurlands frá [...] 2019, meðal annars fyrir akstur án ökuréttar. Þá var ákærði aftur dæmdur til sektargreiðslu með Héraðsdómi Suðurlands frá [...]2019, meðal annars fyrir akstur án ökuréttar, en um var að ræða hegningarauka. Þann [...]2020 var ákærði dæmdur til greiðslu sektar fyrir akstur án gildra ökuréttinda. Þá var hann dæmdur í þriggja mánaða fangelsi með Héraðsdómi Reykjaness [...] 2021 fyrir gripdeild og var þá skilorðsdómurinn frá [...] 2019 dæmdur upp. Ákærði gekkst undir sektargreiðslu með lögreglustjórasátt 5. febrúar 2021 fyrir umferðarlagabrot, meðal annars fyrir akstur án ökuréttar. Þá voru árituð tvö sektarboð 20. apríl 2021 í Héraðsdómi Suðurlands vegna aksturs án ökuréttar. Ákærði var dæmdur í þriggja mánaða fangelsi og til sektargreiðslu með Héraðsdómi Suðurlands [...] 2021, meðal annars fyrir þjófnað og akstur án þess að hafa öðlast ökurétt. V ar hann jafnframt sviptur ökurétti í fjóra mánuði og réttinum til að öðlast ökuskírteini í sex ár og átta mánuði. Var ákærða dæmdur hegningarauki við eldri dóma. Þá var ákærði með dómi Héraðsdóms Norðurlands vestra [...] 2022 sakfelldur fyrir umferðarlagabrot. Um hegningarauka við eldri dóma var að ræða og var ákærða ekki gerð refsing. Loks var ákærði með dómi Héraðsdóms Suðurlands [...] 2022 dæmdur í 45 daga fangelsi fyrir auðgunarbrot og peningaþvætti og var honum aftur dæmdur hegningarauki við eldri dóma.

Brot ákærða samkvæmt kafla I, II, III, VI og VII í ákæru eru framin fyrir uppkvaðningu síðasttalins dóms frá [...] 2022 og eldri dóma, allt frá dómi Héraðsdóms Reykjaness frá [...] 2021. Verður ákærða því nú dæmdur hegningarauki vegna þeirra, samanber 78. gr. almennra hegningarlaga nr. 19/1940. Brot ákærða samkvæmt VIII. kafla ákæru er framið eftir uppkvaðningu dómsins.

Við ákvörðun refsingar er til þess litið að umferðarlagabrot ákærða varða sektum og að langt er liðið frá því að brot hans voru framin. Þá naut ákærði ekki hagræðis 143. gr. laga nr. 88/2008.

Með hliðsjón af framangreindu, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í 30 daga. Ákærði greiði jafnframt 580.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 30 daga. Með vísan til lagaákvæða í ákæru er ákærði sviptur réttinum til að öðlast ökuskírteini í 12 mánuði, frá 4. febrúar 2028 að telja.

Ákærði greiði málsvarnarþóknun skipaðs verjanda síns, I-kk-ef F-kk-ef H-x-x Á-kk-ef lögmanns, 753.300 krónur að meðtöldum virðisaukaskatti. Annan sakarkostnað leiddi ekki af málinu.

S-kvk-nf H-kvk-nf héraðsdómari kveður upp dóm þennan.

DÓMSORÐ:

Ákærði, Ö-kk-nf R-kk-nf S-kk-nf, sæti fangelsi í 30 daga.

Ákærði greiði 580.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 30 daga.

Ákærði er sviptur réttinum til að öðlast ökuskírteini í 12 mánuði, frá 4. febrúar 2028 að telja.

Ákærði greiði málsvarnarþóknun skipaðs verjanda síns, I-kk-ef F-kk-ef H-x-x Á-kk-ef lögmanns, 753.300 krónur.

S-kvk-nf H-kvk-nf